即席贈太陽山極圓上人
作者：衛宗武
朝代：宋

paragraphs: 招提幾百載，其來自唐室。
屢此繫扁舟，過門不暇入。
豈圖今之行，招携敘舊室。
遂停欲歸櫂，重整倦遊屐。
粵昔有高僧，斯地曾卓錫。
湛然一方泉，千歲停寒碧。
古殿倚太陽，佛光含慧日。
巍巍屋上峰，森森庭下杓。
禪房窈且深，竹樹尤靜密。
開尊具濁饌，領客日至夕。
久要亦所難，此意豈易得。
探囊出詩章，往往名勝筆。
誦詩所以名，極圓而圓極。